Ühisettepanek: NÕUKOGU MÄÄRUS, millega muudetakse määrust (EÜ) nr 329/2007, mis käsitleb Korea Rahvademokraatliku Vabariigi vastu suunatud piiravaid meetmeid /* JOIN/2013/03 final - 2013/0078 (NLE) */





SELETUSKIRI (1) Nõukogu 27. märtsi 2007. aasta määrusega (EÜ) nr 329/2007 jõustatakse meetmed, mis on sätestatud nõukogu 22. detsembri 2010. aasta otsuses 2010/800/ÜVJP, mis käsitleb Korea Rahvademokraatliku Vabariigi (edaspidi „Põhja-Korea”) vastu suunatud piiravaid meetmeid. (2) 18. veebruaril 2013 võttis nõukogu vastu otsuse 2013/88/ÜVJP, millega muudetakse otsust 2010/800/ÜVJP, mis käsitleb Korea Rahvademokraatliku Vabariigi vastu suunatud piiravaid meetmeid. (3) Uute meetmetega nähakse ette täiendav kriteerium, mille kohaselt liit saab autonoomselt määrata isikud ja üksused, kelle suhtes kohaldatakse piiravaid meetmeid, samuti keelatakse tarnida täiendavaid Põhja-Korea massihävitusrelvade alaste programmidega seotud kaupu ning kehtestatakse kulla, väärismetallide, teemantide, uute trükitud või vermitud Põhja-Korea pangatähtede ja müntide ning riigivõlakirjadega seotud keelud. (4) Lisaks keelatakse Põhja-Korea pankadel avada liikmesriikide territooriumil uusi filiaale, tütarettevõtteid või esindusi ja asutada uusi ühisettevõtteid. (5) Samuti sätestatakse vastavalt resolutsiooni 2087 (2013) punktile 13, et loetellu kantud isikutel ega üksustel ega mis tahes muudel Põhja-Korea isikutel ega üksustel ei ole õigust esitada nõudeid seoses lepingute või tehingutega, mida mõjutavad meetmed, mille suhtes on tehtud otsus asjaomaste ÜRO Julgeolekunõukogu resolutsioonide alusel, või liidu või liikmesriikide meetmed, mis on võetud kooskõlas ÜRO Julgeolekunõukogu asjaomase otsusega või mis on hõlmatud käesoleva määrusega. (6) Pidades silmas Euroopa Liidu toimimise lepingu artiklit 215, on nimetatud meetmete jõustamiseks vaja liidu täiendavat tegevust. (7) Välisasjade ja julgeolekupoliitika kõrge esindaja ja Euroopa Komisjon teevad seetõttu ettepaneku muuta vastavalt määrust (EÜ) nr 329/2007. 2013/0078 (NLE) Ühisettepanek: NÕUKOGU MÄÄRUS, millega muudetakse määrust (EÜ) nr 329/2007, mis käsitleb Korea Rahvademokraatliku Vabariigi vastu suunatud piiravaid meetmeid EUROOPA LIIDU NÕUKOGU, võttes arvesse Euroopa Liidu lepingut, eriti selle artikli 215 lõiget 1, võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühist ettepanekut ning arvestades järgmist: (1) Nõukogu määrusega (EÜ) nr 329/2007[1] jõustatakse meetmed, mis on sätestatud otsuses 2010/800/ÜVJP. (2) 18. veebruaril 2013 võttis nõukogu vastu otsuse 2013/88/ÜVJP,[2] millega muudetakse otsust 2010/800/ÜVJP, mis käsitleb Korea Rahvademokraatliku Vabariigi vastu suunatud piiravaid meetmeid, ja nähakse ette Korea Rahvademokraatliku Vabariigi (edaspidi „Põhja-Korea”) vastu suunatud täiendavad piiravad meetmed. Otsusega 2013/88/ÜVJP jõustatakse ÜRO Julgeolekunõukogu resolutsioonist 2087 (2013) tulenevad täiendavad meetmed ja muud liidu autonoomsed meetmed. (3) Uute meetmetega nähakse ette täiendav kriteerium, mille kohaselt liit saab autonoomselt määrata isikud ja üksused, kelle suhtes kohaldatakse piiravaid meetmeid, sest nad on seotud muu hulgas finantsteenuste osutamise kaudu selliste relvade ja nendega seotud igat tüüpi materjalide või esemete, materjalide, seadmete, kaupade ja tehnoloogia tarnimisega Põhja-Koreale või Põhja-Korealt, mis võivad aidata kaasa Põhja-Korea tuumarelva, ballistiliste kanderakettide või muude massihävitusrelvadega seotud programmidele. (4) Meetmetega keelatakse ka teatavate muude Põhja-Korea massihävitusrelvade programmidega, eelkõige selle ballistiliste rakettide sektoriga seotud kaupade, eeskätt teatavat tüüpi alumiiniumi müük, tarnimine või üleandmine Põhja-Koreale. (5) Ühtlasi keelatakse otsusega 2013/88/ÜVJP kulla, väärismetallide ja teemantide müük, ost ja transport Põhja-Korea valitsusele ja Põhja-Korea valitsuselt ning uute trükitud või vermitud või veel ringlusse laskmata Põhja-Korea pangatähtede ja müntide tarnimine Põhja-Korea Keskpangale või selle jaoks ning Põhja-Korea emiteeritud riigi või riigi tagatisega võlakirjade ost ja müük. Lisaks täpsustatakse otsusega 2013/88/ÜVJP, et kui nõukogu näeb ette keelu osutada finantsteenuseid, hõlmab see keeld kindlustus- ja edasikindlustusteenuste osutamist. See nõuab tehniliste muudatuste tegemist määruses. (6) Otsusega 2013/88/ÜVJP keelatakse Põhja-Korea pankadel, sealhulgas Põhja-Korea Keskpangal, avada liikmesriikide territooriumil uusi filiaale, tütarettevõtteid või esindusi ja asutada uusi ühisettevõtteid ning omandada omandiõigust liikmesriikide jurisdiktsiooni kuuluvates pankades. (7) Samuti on vastavalt ÜRO Julgeolekunõukogu resolutsiooni 2087 (2013) punktile 13 vaja sätestada, et loetellu kantud isikutel ega üksustel ega mis tahes muudel Põhja-Korea isikutel ega üksustel ei ole õigust esitada nõudeid seoses lepingute või tehingutega, mida mõjutavad nimetatud meetmed. (8) Määrust (EL) nr 329/2007 tuleks seetõttu vastavalt muuta, ON VÕTNUD VASTU KÄESOLEVA MÄÄRUSE: Artikkel 1 Määrust (EL) nr 329/2007 muudetakse järgmiselt: (1) Artikkel 2 asendatakse järgmisega: „Artikkel 2 1. Keelatud on: (a) otseselt või kaudselt müüa, üle anda või eksportida liidust või väljastpoolt liitu pärit, I, Ia ja Ib lisas nimetatud kaupu ja tehnoloogiat, kaasa arvatud tarkvara, füüsilistele ja juriidilistele isikutele, üksustele või asutustele Põhja-Koreas või kasutamiseks Põhja-Koreas; (b) osaleda teadlikult ja tahtlikult tegevuses, mille eesmärk või tagajärg on kõrvalehoidmine punktis a nimetatud keelust. 2. I lisa hõlmab kõiki tooteid, materjale, seadmeid, kaupu ja tehnoloogiat, kaasa arvatud tarkvara, mis on määruse (EÜ) nr 428/2009* kohaselt määratletud kahese kasutusega kaupade või tehnoloogiana. Ia lisa hõlmab muid tooteid, materjale, seadmeid, kaupu ja tehnoloogiat, mis võivad kaasa aidata Põhja-Korea tuuma- või muude massihävitusrelvade või ballistiliste rakettide alastele programmidele. Ib lisa hõlmab teatavaid ballistiliste kanderakettide sektoris olulisi komponente, nagu teatavat tüüpi alumiinium, mida kasutatakse ballistiliste kanderakettidega seotud süsteemides. 3. Põhja-Koreast keelatakse I, Ia ja Ib lisas nimetatud kaupade ja tehnoloogia ostmine, importimine või transportimine sõltumata sellest, kas asjaomane toode on pärit Põhja-Koreast või mitte. ____________ * ELT L 134, 29.5.2009, lk 1.” (2) Artikli 3 lõike 1 punkt b asendatakse järgmisega: „b) anda otseselt või kaudselt rahastamist või rahalist abi, mis on seotud ELi sõjalise varustuse ühises nimekirjas või I, Ia ja Ib lisas loetletud kaupade ja tehnoloogiaga, sealhulgas eelkõige toetusi, laene ja ekspordikrediidikindlustust ning kindlustust ja edasikindlustust kõnealuste toodete müügiks, tarnimiseks, üleandmiseks või ekspordiks või nendega seotud tehnilise abi andmiseks Põhja-Koreas asuvatele füüsilistele või juriidilistele isikutele, üksustele või asutustele, või kasutamiseks Põhja-Koreas;” (3) Lisatakse järgmised artiklid 4a ja 4b: „Artikkel 4a 1. Keelatud on: (a) müüa, tarnida, anda üle või eksportida VII lisas loetletud, EList või väljastpoolt ELi pärit kulda, väärismetalle ja teemante otse või kaudselt Põhja-Korea valitsusele või selle jaoks ning selle avalik-õiguslikele asutustele, ettevõtetele ja ametkondadele, Põhja-Korea Keskpangale või nende nimel või juhtimisel tegutsevatele isikutele, üksustele või asutustele või nende omandis või kontrolli all olevatele üksustele või asutustele või nende jaoks; (b) otseselt või kaudselt osta, importida või transportida VII lisas loetletud, Põhja-Koreast või väljastpoolt Põhja-Koread pärit kulda, väärismetalle ja teemante Põhja-Korea valitsuselt ning selle avalik-õiguslikelt asutustelt, ettevõtetelt ja ametkondadelt, Põhja-Korea Keskpangalt ja nende nimel või juhtimisel tegutsevatelt isikutelt, üksustelt või asutustelt või nende omandis või kontrolli all olevatelt üksustelt või asutustelt ning (c) pakkuda otseselt või kaudselt tehnilist abi või vahendusteenuseid, rahastamist või rahalist abi, mis on seotud punktides a ja b nimetatud kaupadega, Põhja-Korea valitsusele ning selle avalik-õiguslikele asutustele, ettevõtetele ja ametkondadele, Põhja-Korea Keskpangale ja nende nimel või juhtimisel tegutsevatele isikutele, üksustele või asutustele või nende omandis või kontrolli all olevatele üksustele või asutustele. 2. VII lisa hõlmab kulda, väärismetalle ja teemante, mille suhtes kehtivad lõikes 1 nimetatud keelud. Artikkel 4b Keelatud on uute trükitud või vermitud või veel ringlusse laskmata Põhja-Korea vääringus pangatähtede ja müntide müümine, tarnimine, üleandmine või eksportimine otse või kaudselt Põhja-Korea Keskpanka või Põhja-Korea Keskpanga jaoks.” (4) Lisatakse järgmine artikkel 5a: „Artikkel 5a 1. Artikli 16 reguleerimisalasse kuuluval krediidi- ja finantseerimisasutusel on keelatud: (a) avada Põhja-Koreas uus esindus või asutada sinna uus filiaal või tütarettevõtja; (b) asutada uus ühisettevõte Põhja-Koreas asuva krediidi- või finantseerimisasutusega või artikli 11a lõikes 2 osutatud krediidi- või finantseerimisasutusega. 2. Keelatud on: (a) lubada Põhja-Koreas asuval krediidi- või finantseerimisasutusel või artikli 11a lõikes 2 osutatud krediidi- või finantseerimisasutusel avada esindus või asutada filiaal või tütarettevõtja liidus; (b) sõlmida Põhja-Koreas asuva krediidi- või finantseerimisasutuse või artikli 11a lõikes 2 osutatud krediidi- või finantseerimisasutuse jaoks või nimel lepinguid esinduse avamiseks või filiaali või tütarettevõtja asutamiseks liidus; (c) lubada Põhja-Koreas asuva krediidi- või finantseerimisasutuse esindusel, filiaalil või tütarettevõtjal või artikli 11a lõikes 2 osutatud krediidi- või finantseerimisasutusel alustada ja jätkata tegutsemist krediidiasutusena või muud tegevust, mille puhul nõutakse eelluba, kui esindus, filiaal või tütarettevõtja ei tegutsenud enne 19. veebruari 2013; (d) osaluse omandamine või suurendamine või muud liiki omandiõiguse omandamine artikli 16 reguleerimisalasse kuuluvas krediidi- või finantseerimisasutuses artikli 11a lõikes 2 osutatud krediidi- või finantseerimisasutuse poolt. (5) Artikli 6 lõiked 1 ja 2 asendatakse järgmiselt: "1. Külmutatakse kõik rahalised vahendid ja majandusressursid, mis kuuluvad IV lisas loetletud isikutele, üksustele ja asutustele või mis on nende valduses või kontrolli all. IV lisa sisaldab ÜRO Julgeolekunõukogu või sanktsioonide komitee poolt ÜRO Julgeolekunõukogu resolutsiooni 1718 (2006) punkti 8 alapunkti d kohaselt määratud isikuid, üksusi ja asutusi. 2. Külmutatakse kõik rahalised vahendid ja majandusressursid, mis kuuluvad V lisas loetletud isikutele, üksustele või asutustele või mis on nende valduses või kontrolli all. V lisasse on kantud IV lisas loetlemata isikud, üksused ja asutused, kelle puhul on vastavalt otsuse 2010/800/ÜVJP** artikli 5 punktidele b, c ja d kindlaks tehtud, et: (a) nad vastutavad Põhja-Korea tuuma- või muude massihävitusrelvade või ballistiliste rakettide alaste programmide eest, samuti nende nimel või juhtimisel tegutsevad isikud või üksused või nende omandis või kontrolli all olevad üksused, või (b) nad osutavad Põhja-Korea tuuma- või muude massihävitusrelvade või ballistiliste rakettide alastele programmidele kaasa aidata võivaid finantsteenuseid või teostavad selliseid finants- või muu vara või vahendite ülekandeid liidu territooriumile, läbi liidu territooriumi või liidu territooriumilt või kaasavad sellisesse tegevusse liikmesriikide kodanikke, nende õigusaktide alusel asutatud üksuseid või liidu territooriumil asuvaid isikuid või finantsasutusi, samuti nende nimel või juhtimisel tegutsevad isikud või üksused või nende omandis või kontrolli all olevad üksused. (c) nad on seotud muu hulgas finantsteenuste osutamise kaudu selliste relvade ja nendega seotud igat tüüpi materjalide või esemete, materjalide, seadmete, kaupade ja tehnoloogia tarnimisega Põhja-Koreale või Põhja-Korealt, mis võivad aidata kaasa Põhja-Korea tuumarelva, ballistiliste kanderakettide või muude massihävitusrelvadega seotud programmidele. V lisas esitatud loetelu vaadatakse korrapäraselt ja vähemalt iga 12 kuu tagant uuesti läbi. ___________ ** ELT L 341, 23.12.2010, lk 32.” (6) Lisatakse järgmised artiklid 9a ja 9b: „Artikkel 9a 1. Keelatud on: (a) müüa pärast 19. veebruari 2013 emiteeritud riigi või riigi tagatisega võlakirju otse või kaudselt järgmistele isikutele ning osta neid järgmistelt isikutelt: (1) Põhja-Korea või selle valitsus ning selle avalik-õiguslikud asutused, ettevõtted ja ametkonnad; (2) Põhja-Korea Keskpank; (3) Põhja-Koreas asuv krediidi- või finantseerimisasutus või artikli 11a lõikes 2 osutatud krediidi- või finantseerimisasutused; (4) füüsiline või juriidiline isik, üksus või asutus, kes tegutseb alapunktis i või ii osutatud juriidilise isiku, üksuse või asutuse nimel või juhtimisel; (5) juriidiline isik, üksus või asutus, kes kuulub alapunktis i, ii või iii osutatud isikule, üksusele või asutusele või on tema kontrolli all; (b) osutada punktis a osutatud isikule, üksusele või asutusele vahendusteenuseid seoses pärast 19. veebruari 2013 emiteeritud riigi või riigi tagatisega võlakirjadega; (c) abistada punktis a osutatud isikut, üksust või asutust eesmärgiga emiteerida riigi või riigi tagatisega võlakirju, osutades selleks võlakirjadega seotud vahendus-, reklaami- või muid teenuseid. Artikkel 9b 1. Lepingu ja tehingu puhul, mille täitmist on otseselt või kaudselt, tervikuna või osaliselt mõjutanud käesoleva määrusega kehtestatud meetmed, ei rahuldata ühtki nõuet, sealhulgas hüvitisnõuet ega muud samalaadset nõuet, nagu tasaarvestusnõue või tagatisnõue, eelkõige nõue, mille eesmärk on mis tahes vormis võlakirja, tagatise või hüvitise, eriti finantstagatise ja -hüvitise pikendamine või väljamaksmine, kui selle esitajaks on: (a) IV ja V lisas loetletud isikud, üksused ja asutused; (b) muu Põhja-Korea isik, üksus või asutus, sealhulgas selle valitsus, avalik-õiguslikud asutused, ettevõtted ja ametkonnad; (c) isik, üksus või asutus, kes tegutseb mõne punktis a või b osutatud isiku, üksuse või asutuse kaudu või tema nimel. 2. Lepingu täitmist või tehingu sooritamist loetakse käesoleva määrusega kehtestatud meetmetest mõjutatuks, kui nõue või selle sisu tuleneb otseselt või kaudselt kõnealustest meetmetest. 3. Igas nõude täitmise menetluses jääb kõnealuse nõude täitmist taotleva isiku kohustuseks tõendada, et nõude täitmine ei ole lõike 1 alusel keelatud. 4. Käesoleva artikliga ei piirata lõikes 1 osutatud isikute, üksuste ja asutuste õigust nõuda kooskõlas käesoleva määrusega lepinguliste kohustuste täitmata jätmise seaduslikkuse kohtulikku kontrolli.” (7) Käesoleva määruse I lisas esitatud tekst lisatakse Ib lisana. (8) Artikli 3 lõikes 1 ja artiklis 3a asendatakse viited I ja Ia lisale viidetega I, Ia ja Ib lisale. (9) Käesoleva määruse II lisas esitatud tekst lisatakse VII lisana.” Artikkel 2 Käesolev määrus jõustub selle Euroopa Liidu Teatajas avaldamise kuupäeval. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja I LISA „Ib LISA Artikli 2 teises lõigus osutatud kaubad Teatavad ballistiliste kanderakettide sektoris olulised komponendid, nagu teatavat tüüpi alumiinium, mida kasutatakse ballistiliste kanderakettidega seotud süsteemides. 7601 || Survetöötlemata alumiinium 7602 || Alumiiniumijäätmed ja -jäägid 7603 || Alumiiniumipulbrid ja -helbed 7605 || Alumiiniumtraat 7606 || Alumiiniumist plaadid, lehed ja ribad paksusega üle 0,2 mm 7609 || Alumiiniumist toruliitmikud (näiteks muhvid, põlved, äärikud) 7614 || Trossikee, trossid, punutud lindid jms alumiiniumist tooted, elektriisolatsioonita 7604 || Alumiiniumist varbmaterjal ja profiilid 7608 || Alumiiniumtorud” II LISA „VII LISA Artiklis 4a osutatud loetelu kullast, väärismetallidest ja teemantidest HS-kood Kirjeldus 7102 || Teemandid, töödeldud või töötlemata, raamistamata ning kinnitamata 7106 || Hõbe (sh kulla või plaatinaga pinnatud hõbe), survetöötlemata, pooltöödeldud või pulbrina 7108 || Kuld (sh plaatinaga pinnatud kuld), survetöötlemata, pooltöödeldud või pulbrina 7109 || Kullaga plakeeritud mitteväärismetallid ning hõbe, töötlemata või pooltöödeldud 7110 || Plaatina, survetöötlemata, pooltöödeldud või pulbrina 7111 || Plaatinaga plakeeritud mitteväärismetallid, hõbe või kuld, töötlemata või pooltöödeldud 7112 || Väärismetallide või väärismetalliga plakeeritud metallide jäätmed ja jäägid; muud väärismetalle või väärismetalliühendeid sisaldavad jäätmed ja jäägid, mida kasutatakse peamiselt neist väärismetallide eraldamiseks” [1] ELT L 88, 29.3.2007, lk 1. [2] ELT L 46, 19.2.2013, lk 2.